HALVTIDS- OG HELTIDSVURDERING

For hver veiledet periode skal det foretas halvtids- og heltidsvurdering i forhold til målene for praksisperioden. Studenten skal ha skriftlig beskjed dersom det er tvil om at praksisstudieperioden kan vurderes til Bestått senest tre uker før avslutning av praksisstudieperioden.

Dersom spesielle forhold tilsier det, kan denne fristen fravikes. Ved halv- og heltidsvurderingene skal student, praksisveileder og høgskolelektor /-lærer være til stede. Ved heltidsvurdering fastsettes karakteren Bestått / Ikke bestått etter drøfting mellom høgskolelektor /-lærer og praksisveileder. I tvilstilfelle skal vurderingen til høgskolelektor /-lærer være avgjørende. Studenten har rett til å legge fram egne merknader til vurderingen. Studenten kan benytte selvvurderingsskjema i forhold til læringsmål ved utforming av praksisavtale, og til halvtids- og heltidsvurderingen.

Halv- og heltidsvurdering skrives på høgskolens egne skjema. De skriftlige vurderingene er interne dokumenter som tilhører høgskolen. Studenten skal ha egen kopi. 

Studenten må ha bestått praksisstudiene for å kunne fortsette utdanningen. Ved karakteren Ikke bestått, har studenten krav på å få tilrettelagt den aktuelle praksisstudieperioden en gang til. Dersom studenten for andre gang får karakteren Ikke bestått, må hun/han avbryte studiet. Når det foreligger særskilte grunner, kan studentene søke Avdelingsstyret om å få tilrettelagt en tredje periode.

Hver praksisperiode i utdanningen må være fullført og bestått før studenten kan starte på en ny periode.

Avsluttende vurdering av praksisstudier er endelig og kan ikke ankes. Det kan ankes over eventuelle formelle feil av betydning for vurderingsresultatet.

Regler for vurdering av praksisstudier til bestått/ikke bestått i helse- og sosialfagutdanningene.

Studentens rett til å fremsette klage er regulert av Lov om Universitet og Høgskoler § 51 og 52, og Eksamensforskriftens § 15 (Eksamensforskriften er fastsatt av styret for Høgskolen i Sør- Trøndelag 22.juni 2005).

Det vises til Lov om Universitet og Høgskoler § 5-2 og 5-3, og Eksamensforskriftens § 14 og 15 når det gjelder spørsmål vedrørende begrunnelse for karakterfastsetting av praksisstudier. 

Generelt

1. Mål for praksisstudiene skal beskrives i fag- eller studieplanen for utdanningen.

2. Som vurderingsuttrykk for praksisstudier skal brukes: Bestått/Ikke bestått.

3. Til praksisstudiene kan det knyttes obligatoriske arbeidskrav.

4. En student kan ikke påbegynne et nytt praksisstudium og heller ikke avlegge eksamen før forutgående praksisstudier er fullført med bestått resultat.

Regler i arbeidslivet/praksissted

5. Studenten skal i praksisstudiene rette seg etter vanlige normer og regler som gjelder i arbeidslivet. Det henvises til regler i avtaleverket og arbeidsmiljølovens bestemmelser.

6. Dersom praksisstedet har eget personalreglement må studenten rette seg etter de deler som regulerer atferd i tjenesten.

7. 7 Studenten er underlagt taushetsplikt nedfelt i gjeldende lov og regelverk. Studenten skal være gjort kjent med bestemmelser om taushetsplikten.

8. Studenten plikter å sette seg inn i relevante bestemmelser for studenter i Lov om helsepersonell.

Vurdering av student

9. Målene for praksisstudier, studentenes egne læringsmål og kriterier for Bestått/Ikke bestått danner utgangspunktet for vurdering av praksisstudiene.

10. Midtveis i hver periode (seinest tre uker før sluttvurdering) skal studenten ha tilbakemelding i forhold til oppnåelse av målene for perioden og ut fra praksisveileders skjønn om faglig og etisk forsvarlig helse- og sosialfaglig arbeid (jfr krav beskrevet i fag eller studieplanen). I denne vurderingen konkluderes det med om studenten ligger an til Beståtte eller Ikke beståtte praksisstudier. Dersom studenten står i fare for ikke å bestå praksisstudiene, skal tilbakemeldingen være skriftlig.

11. Ved avslutning av praksisstudiene skal det foreligge en skriftlig individuell vurdering fra ekstern praksisveileder og høgskolens representant.

12. Ved avbrudd i praksis skal det foreligge rapport/redegjørelse fra ekstern praksisveileder og høgskolens representant.

Prosedyreregler ved bestått / tvil om bestått / ikke beståtte praksisstudier

Beståtte praksisstudier

På bakgrunn av skriftlig individuell vurdering fra ekstern praksisveileder og ev annen

dokumentasjon vurderer høgskolen praksisstudiene til Bestått/Ikke bestått.

Ved tvil om Bestått/Ikke bestått

1. Ekstern praksisveileder og/eller høgskolen kan reise tvil om eller foreslå at praksisstudiene ikke er bestått dersom studenten vurderes til ikke å ha oppfylt punktene fra a – f. Det er tilstrekkelig at ett av punktene ikke er oppfylt:

a) Ikke oppfyller nærværsplikten for praksisstudiene.

b) Ikke vurderes som egnet til arbeid innen helse- og sosialtjenesten eller barn og unges oppvekstarenaer ut fra ekstern veileders faglige og etiske skjønn.

c) Ikke overholder obligatoriske forpliktelser innen tidsfristen.

d) Ikke retter seg etter yrkesetiske retningslinjer og taushetsløfte.

e) Ikke retter seg etter vanlige normer, regler og lover i arbeidslivet (jfr avtaleverk, eventuelle personalreglement ved praksisstedet, og arbeidsmiljølovens bestemmelser).

f) Ikke oppnår godkjent resultat i forhold til målene for praksisperioden.

2. Dersom det i løpet av praksisstudiet oppstår tvil om praksisveileder vil innstille til bestått praksisstudium, skal høgskolen og studenten ha skriftlig melding om dette fra ekstern praksisveileder snarest mulig. Meldingen skal angi hva studenten ikke mestrer, og hvilke krav som må oppfylles for å bestå praksisstudiene.

3. Det skal snarest arrangeres et møte mellom de berørte partene; student, ekstern veileder, ansvarlig lærer ved skolen og ev andre involverte for å avklare om situasjonen er tilstrekkelig belyst for at vedtak kan fattes. Initiativ til et slikt møte skal tas umiddelbart.

a) Høgskolen har ansvar for forhåndsvarsling av studenten, gjennomføring og føring av protokoll i møtet. Protokollen skal angi hvem som deltok på møtet, og referere til grunnlaget for tvil om beståtte praksisstudier.

b) Høgskolen avgjør om saken er tilstrekkelig belyst, og sørger eventuelt for tilleggsopplysninger.

c) På grunnlag av foreliggende opplysninger fatter ansvarlig ved høgskolen vedtak om praksisstudiene skal vurderes til bestått eller ikke.

Ikke beståtte praksisstudier

4. Studenten skal ha mottatt melding om at praksisstudiene vurderes til Ikke bestått seinest tre uker før avslutning av praksisstudiene. Dersom spesielle forhold tilsier det kan denne fristen fravikes.

5. Vedtak om ikke beståtte praksisstudier skal begrunnes skriftlig, og underskrives av ekstern praksisveileder og høgskolens representant.

6. Ved Ikke beståtte praksisstudier må hele praksisperioden tas om igjen (etter avtale med utdanningen). Får en student vurdert samme periode til ikke bestått to ganger, må utdanninga avbrytes.

Avbrudd

7. Ved avbrutte praksisstudier (hvis mindre enn 80 % av praksisperioden er gjennomført før avbrudd) må studenten ta hele praksisperioden om igjen. Etter begrunnet søknad, og der faglige grunner ikke er til hinder for det, kan imidlertid de manglende deler av perioden taes slik at perioden kan godkjennes i sin helhet. Dette avgjøres i hvert enkelt tilfelle av høgskolen.

8. Dersom en student går ned en klasse og studieåret må tas på nytt, kan studenten fritas for tidligere beståtte praksisstudier. Dette avgjøres i hvert enkelt tilfelle av høgskolen. 

